Ανακοίνωση για την παράταση της προθεσμίας των ερευνών για τα μέτρα διασφάλισης όσον αφορά τις εισαγωγές ορισμένων προϊόντων χάλυβα

(2002/C 308/08)

1. Γενικό πλαίσιο

Στις 28 Μαρτίου 2002, η Επιτροπή κίνησε έρευνα σχετικά με τη σοβαρή ζημία ή την απειλή ζημίας στους κοινοτικούς παραγωγούς προϊόντων ομοειδών ή που είναι άμεσα ανταγωνιστικά με ορισμένα εισαγόμενα προϊόντα χάλυβα. Τα 21 προϊόντα χάλυβα που καλύπτονταν από την έρευνα ήταν: 1. οι μη κραματοποιημένοι ρόλοι θερμής έλασης, 2. τα μη κραματοποιημένα φύλλα και λαμαρίνες θερμής έλασης, 3. οι μη κραματοποιημένες ταινίες μικρού πλάτους θερμής έλασης, 4. τα κραματοποιημένα πλατέα προϊόντα θερμής έλασης, 5. τα φύλλα ψυχρής έλασης, 6. τα φύλλα για ηλεκτρικές εφαρμογές (άλλα από GOES), 7. τα φύλλα με μεταλλική επικάλυψη, 8. τα φύλλα με οργανική επικάλυψη, 9. τα προϊόντα λευκοσιδήρου, 10. οι λαμαρίνες quarto, 11. τα μεγάλα πλατέα, 12. οι μη κραματοποιημένες ράβδοι εμπορίου και οι ελαφρείς μορφοχάλυβες, 13. οι κραματοποιημένες ράβδοι εμπορίου και οι ελαφρείς μορφοχάλυβες, 14. οι ράβδοι οπλισμού σκυροδέματος, 15. οι ράβδοι από ανοξείδωτο χάλυβα και ελαφρείς μορφοχάλυβες, 16. το χονδρόσυρμα από ανοξείδωτο χάλυβα, 17. το σύρμα από ανοξείδωτο χάλυβα, 18. τα εξαρτήματα (< 609,6 mm), 19. οι συζευκτήρες (άλλοι από ανοξείδωτο χάλυβα), 20. οι σωλήνες αερίου και 21. οι σωλήνες κοίλης διατομής.

Συγχρόνως, βάσει των πληροφοριών που συγκεντρώθηκαν και επαληθεύθηκαν πριν από την έναρξη της έρευνας επιβλήθηκαν προσωρινά μέτρα για 15 προϊόντα σιδήρου και χάλυβα που καλύπτονται από την έρευνα, δηλαδή τα προϊόντα αριθ. 1, 2, 3, 4, 5, 6, 9, 10, 11, 12, 13, 14, 17, 18 και 19 που αναφέροντασι στο πρώτο εδάφιο ανωτέρω.

Στις 27 Σεπτεμβρίου 2002, επιβλήθηκαν οριστικά μέτρα διασφάλισης σε επτά προϊόντα χάλυβα που καλύπτονται από την έρευνα. Αυτά είναι τα προϊόντα αριθ. 1, 2, 3, 4, 5, 18 και 19. Την ίδια ημερομήνία, η Επιτροπή περάτωσε τις έρευνες για τα μέτρα διασφάλισης όσον αφορά τα προϊόντα αριθ. 6, 7, 8, 11, 12, 13, 15, 16, 17, 20 και 21.

Οι έρευνες για τα μέτρα διασφάλισης σε σχέση με τα προϊόντα αριθ. 9, 10 και 14 δεν έχουν ακόμη ολοκληρωθεί. Στο πλαίσιο των διαβουλεύσεων με τα κράτη μέλη δυνάμει του άρθρου 4 του κανονισμού (ΕΚ) αριθ. 3285/94(1) και του κανονισμού (ΕΚ) αριθ. 519/94(2), τα κράτη μέλη ενημερώθηκαν από τη Επιτροπή σχετικά με την νεα εξέλιξη των εισαγωγών των προϊόντων αριθ. 9, 10 και 14 ("τα υπό εξέταση προϊόντα") και σχετικά με τις επιπτώσεις αυτών των εισαγωγών στην κατάσταση των εν λόγω κοινοτικών παραγωγών.

2. Εξαιρετικές περιστάσεις

Το άρθρο 7 του κανονισμού (ΕΚ) αριθ. 3285/94 και το άρθρο 6 του κανονισμού (ΕΚ) αριθ. 519/94 προβλέπουν ότι αν η Επιτροπή θεωρεί ότι είναι αναγκαία τα μέτρα επιτήρησης ή διασφάλισης, θα λάβει τις αναγκαίες αποφάσεις το αργότερο εντός εννέα μηνών από την έναρξη της έρευνας, αλλά ότι, σε εξαιρετικές περιστάσεις, αυτή η προθεσμία μπορεί να παραταθεί για περαιτέρω μέγιστη περίοδο δύο μηνών.

Η Επιτροπή καθόρισε ήδη ότι σε σχέση με τα υπό εξέταση προϊόντα, είναι προς το συμφέρον της Κοινότητας να καθορίσει σύστημα αναδρομικής επιτήρησης, και σύμφωνα με το άρθρο 11 του κανονισμού (ΕΚ) αριθ. 3285/95 και του άρθρου 9 του κανονισμού (ΕΚ) αριθ. 519/94, συτό το σύστημα έχει καθιερωθεί με τον κανονισμό (ΕΚ) αριθ. 1695/2002(3).

Για τους ακόλουθους λόγους, η Επιτροπή θεωρεί ότι υπάρχουν εξαιρετικές περιστάσεις που δικαιολογούν την παράταση της προθεσμίας για την ολοκλήρωση των ερευνών για τα μέτρα διασφάλισης όσον αφορά τα υπό εξέταση προϊόντα για περαιτέρω περίοδο δύο μηνών.

Η Επιτροπή έλαβε μόλις πρόσφατα νέες πληροφορίες σχετικά με την εξέλιξη των εισαγωγών των υπό εξέταση προϊόντων και για τις επιπτώσεις αυτών των εισαγωγών στους κοινοτικούς παραγωγούς κατά τους πρώτους εννέα μήνες του 2002. Αυτές οι πληροφορίες που δείχνουν περαιτέρω αύξηση των εισαγωγών στην Κοινότητα και την επιδείνωση της οικονομικής κατάτασης των κοινοτικών παραγωγών κάθε υπό εξέταση προϊόντος, δεν ήταν διαθέσιμες προηγουμένως στην Επιτροπή η οποία συνεπώς δεν τις ερεύνησε.

Λόγω της φύσης των πληροφοριών που ελήφθησαν, η Επιτροπή θεωρεί αναγκαίο και σκόπιμο να διεξαγάγει περαιτέρω έρευνα. Για να εξασφαλιστεί η ορθή διενέργεια αυτής της έρευνας, πρέπει να εξεταστούν τα ακόλουθα. Μεγάλος αριθμός ενδιαφερομένων μερών συνεργάστηκαν με την έρευνα που διεξήχθη μέχρι σήμερα σε σχέση με τα υπό εξέταση προϊόντα, και επιθυμούν να συνεργαστούν με περαιτέρω έρευνα που θα διεξαγάγει η Επιτροπή. Για να επαληθεύσει τις νέες πληροφορίες που έλαβε, η Επιτροπή έστειλε νέα ερωτηματολόγια στους κοινοτικούς παραγωγούς και εξαγωγείς στην Κοινότητα για να επιβεβαιώσει την ιδιαίτερη κατάστασή τους. Για να μπορέσουν οι οικονομικοί φορείς να ασκήσουν τα δικαιώματά τους βάσει του άρθρου 6 του κανονισμού (ΕΚ) αριθ. 3285/94 και του άρθρου 5 του κανονισμού (ΕΚ) αριθ. 519/94, πρέπει να τους χορηγηθεί εύλογη περίοδος εντός της οποίας θα μπορούν τα απαντήσουν στα ερωτηματολόγια. Επιπλέον οι υπηρεσίες της Επιτροπής θα επαληθεύσουν τις πληροφορίες που περιέχουν τα ερωτηματολόγια με επιτόπιες έρευνες στις εγκαταστάσεις των ενδιαφερομένων μερών πριν καταλήξουν στα συμπεράσματά τους.

Μετά την ολοκλήρωση της νέας έρευνας της Επιτροπής, και πριν υιοθετηθούν οριστικά μέτρα διασφάλισης σε σχέση με τα υπό εξέταση προϊόντα, αν θεσπιστούν τέτοια μέτρα, η Ευρωπαϊκή Κοινότητα θα είναι επιπλέον υποχρεωμένη να κοινοποιήσει εγκαίρως τα προτεινόμενα μέτρα σε ορισμένους εμπορικούς εταίρους με τους οποίους έχει συνάψει διμερείς συμφωνίες και επίσης στους εμπορικούς εταίρους του ΠΟΕ.

3. Παράταση της προθεσμίας

Η Επιτροπή θεωρεί ότι, υπό τις συνθήκες που περιγράφονται ανωτέρω, υπάρχουν εξαιρετικές περιστάσεις και κοινοποιεί ότι η προθεσμία για την ολοκλήρωση της έρευνας για τα μέτρα διασφάλισης σε σχέση με τα υπό εξέταση προϊόντα παρατείνεται κατά δύο μήνες από τις 27 Δεκεμβρίου 2002 στις 27 Φεβρουαρίου 2003.

(1) ΕΕ L 349 της 31.12.1994, σ. 53· όπως τροποποιήθηκε τελευταία από τον κανονισμό (ΕΚ) αριθ. 2474/2000 του Συμβουλίου (ΕΕ L 286 της 11.11.2000, σ. 1).

(2) ΕΕ L 67 της 10.3.1994, σ. 89· όπως τροποποιήθηκε τελευταία από τον κανονισμό (ΕΚ) αριθ. 1138/98 (ΕΕ L 159 της 3.6.1998, σ. 1).

(3) ΕΕ L 261 της 28.9.2002, σ. 124.